SK Úradný vestník Európskej únie C 186/18

Uverejnenie žiadosti o zmenu a doplnenie podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2012/C 186/10

Týmto uverejnením sa poskytuje právo vzniesť námietky proti žiadosti o zmenu a doplnenie podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ŽIADOSŤ O ZMENU A DOPLNENIE

NARIADENIE RADY (ES) č. 510/2006

ŽIADOSŤ O ZMENU A DOPLNENIE V SÚLADE S ČLÁNKOM 9

„ΚΑΛΑΜΑΤΑ“ (KALAMATA)

ES č.: EL-PDO-0117-0037-21.12.2009

CHZO ( ) CHOP ( X )

1. Položka v špecifikácii výrobku, ktorej sa zmena a doplnenie týka:

—  Názov výrobku — ☒ Opis výrobku — ☒ Zemepisná oblasť —  Dôkaz o pôvode — ☒ Spôsob výroby — ☒ Spojenie —  Označovanie —  Vnútroštátne požiadavky —  Iné (uveďte)

2. Druh zmeny a doplnenia (zmien a doplnení):

—  Zmena a doplnenie jednotného dokumentu alebo zhrnutia — ☒ Zmena a doplnenie špecifikácie zapísaného CHOP alebo CHZO, ku ktorému nebol uverejnený jednotný dokument, ani zhrnutie —  Zmena a doplnenie špecifikácie, ktorá nevyžaduje zmenu a doplnenie uverejneného jednotného dokumentu [článok 9 ods. 3 nariadenia (ES) č. 510/2006] —  Dočasná zmena a doplnenie špecifikácie vyplývajúca z uloženia záväzných hygienických alebo rastlinolekárskych opatrení zo strany verejných orgánov [článok 9 ods. 4 nariadenia (ES) č. 510/2006]

3. Zmena a doplnenie (zmeny a doplnenia):

3.1. Opis výrobku:

Táto žiadosť opisuje vyrobený olivový olej podrobnejšie ako pôvodná dokumentácia k zápisu. Prijali sa prísnejšie normy kvality, aby sa označenie používalo len v prípade toho najkvalitnejšieho oleja z oblasti.

3.2. Zemepisná oblasť:

Zemepisná oblasť produkcie olivového oleja s CHOP „Καλαμάτα – Kalamata“ zahŕňa kraj Messinia definovaný administratívnymi hranicami, ktorý je regionálnym útvarom regiónu Peloponéz, a ktorý zahŕňa všetky oblasti, kde sa pestujú olivovníky a vyrába sa olivový olej s označením „Kalamata“. Treba zdôrazniť, že odrody pestovaných olivovníkov, pestovateľské postupy, postupy pri spracovaní olív, história výroby olivového oleja a jej spojenie s ľudovými zvykmi a obyčajami, ako aj pôdno-klimatické podmienky, sú rovnaké vo všetkých oblastiach Messinie, kde sa pestuje olivovník. Preto sa extra panenský olivový olej, ktorý sa vyrába v zvyšnej časti Messinie, mimo bývalého okresu Kalamata, nelíši od olivového oleja s CHOP „Καλαμάτα – Kalamata“ ani prírodnými, ani chemickými a ani organoleptickým vlastnosťami.

Z organoleptických analýz vzoriek extra panenského olivového oleja z regiónu Messinia, ktoré sa vykonali v chemickom laboratóriu ministerstva pre rozvoj – generálny sekretariát pre spotrebu, akreditovanom Radou pre pestovateľov olív, vyplynulo, že olivové oleje pochádzajúce z celého regiónu Messinia sú z organoleptického hľadiska rovnaké. V skupine olivových olejov z existujúcej oblasti s CHOP má medián ovocnosti Mf hodnotu 3,4 a medián defektoru Md hodnotu 0. V skupine olivových olejov zo zvyšnej časti Messinie má medián ovocnosti Mf hodnotu 3,9 a medián defektoru Md hodnotu 0. V skupine olivových olejov z existujúcej oblasti s CHOP má medián horkosti Mb hodnotu 2,37 a medián pikantnosti Mp hodnotu 3,33. V skupine olivových olejov zo zvyšnej časti kraja Messinia má medián horkosti Mb hodnotu 2,51 a medián pikantnosti Mp hodnotu 3,21.

Z chemických analýz, ktoré sa v rokoch 2000 až 2010 vykonali v chemickom laboratóriu ministerstva pre rozvoj, generálneho sekretariátu pre spotrebu, vyplynulo, že olivový olej „Kalamata“, vyrábaný v celom regióne Messinia má rovnaké vlastnosti, čoho dôkazom je nižšie uvedená tabuľka:

Priemerná hodnota v predmetnej zemepisnej oblasti Priemerná hodnota v zvyšnej časti regiónu Messinia Kyslosť 0,49 0,49 Peroxidové číslo 8,35 8,05 Κ270 0,14 0,13 Κ232 1,73 1,53 Steroly celkom 1 310 1 267 Kyselina palmitová (%) 11,82 11,75 Kyselina palmitolejová (%) 0,86 0,86 Kyselina stearová (%) 2,78 2,61 Kyselina olejová (%) 75,63 76,79 Kyselina linolová (%) 7,07 6,1

Na základe vyššie uvedeného je nevyhnutné definovať novú zemepisnú oblasť, stále v prísnom súlade so špecifikáciou tejto žiadosti.

3.3. Spôsob výroby:

Pokiaľ ide o spôsob výroby, doplnilo sa používanie mechanických prostriedkov (stroje na ráňanie plodov) pri zbere olív, tam kde to terén dovoľuje. Používanie strojov na ráňanie prináša niekoľko výhod, ktorých cieľom je zlepšovanie kvality zbieraných olív a, samozrejme, vyrábaného oleja.

Presnejšie, používanie strojov na ráňanie plodov prináša v porovnaní s ručným ráňaním tieto výsledky:

— znižovanie nákladov a doby potrebných na zber, vďaka čomu sa v čase určenom na zber získavajú neznehodnotené olivy,

— zvyšovanie produktivity olivovníkov vďaka okamžitému zberu olív a rezaniu stromov,

— ukážkový zber zabraňujúci poškodeniu vetiev a plodov.

Okrem toho, norma stanovuje, že teplota počas spracovania olív v mlyne, konkrétne pri miesení olivovej hmoty, nesmie prekročiť 27 °C, aby sa zabezpečila kvalita olivového oleja a zachovali jeho prchavé vlastnosti, farba a antioxidačný charakter.

Takto je možné na etiketách štandardizovaných olivových olejov uvádzať nepovinné označenie „Extrakcia za studena“, ktoré je uvedené v normách pre obchodovanie s olivovým olejom definovaných v nariadení (ES) č. 1019/2002.

3.4. Spojenie:

Olivový olej „Kalamata“ je priamo spojený s históriou, tradíciou a kultúrou celého regiónu Messinia a tvorí hlavnú zimnú činnosť obyvateľstva. Pestovanie olivovníkov a výroba olivového oleja v regióne Messinia siahajú do dávnych dôb, čoho dôkazom sú historické zdroje a pravidelný archeologický výskum. Olivový olej je a vždy bol hlavný hospodársky a sociálny parameter rozvoja a prosperity obyvateľstva.

Jednotné pôdno-klimatické podmienky bývalého okresu Kalamata sú typické pre celý región Messinia: svahovitý a pahorkatý terén, mierne ročné zrážky (približne 750 – 800 mm), mierne zimy, dlhé a teplé letá, intenzívne slnečné žiarenie, stredná intenzita vetrov a pahorkatý reliéf (podporujúci správne osvetlenie a prevzdušnenie olivových hájov), ľahké vápencové pôdy s neutrálnym až zásaditým pH a dostatočná koncentrácia fosforu, draslíka, bóru atď. Zemepisná oblasť je jednotná, aj pokiaľ ide o zvolené pestovateľské postupy a postupy pri spracovaní olív. Olivový olej, ktorý sa vyrába v celom regióne Messinia a olej z bývalého okresu Kalamata majú rovnaké špecifické kvalitatívne vlastnosti: výraznejšia farba, príjemná, prirodzene zreteľná chuť bohatá na aromatické látky, relatívne nižšia kyslosť ako povolená horná hranica, špecifický profil mastných kyselín, stredne ovocná chuť s mierne horkou a mierne až stredne pikantnou arómou zeleného ovocia.

Medzi faktory, ktoré určujú osobitné vlastnosti suroviny prenášajúce sa na vyrábaný olivový olej „Kalamata“ patria:

— kombinácia prvkov vynikajúceho podnebia regiónu (dlhá doba slnečného svitu, vynikajúca úroveň zrážok atď.),

— mierne zimy a dlhé, teplé a suché letá,

— vetry strednej intenzity a pahorkatý terén regiónu súbežne s kalichovým rezom stromov, ktorý využívajú pestovatelia. Pahorkatý terén regiónu Messinia nie vždy umožňuje mechanický zber plodov a mechanizáciu pestovania a v takom prípade sa na olivovníkoch uplatňujú tradičné pestovateľské postupy (rez, kyprenie, zber),

— ľahké vápencové pôdy s neutrálnym až zásaditým pH,

— dostatočná koncentrácia fosforu, horčíka, mangánu, bóru atď.,

— vďaka malým parcelám môžu pestovatelia olív z regiónu Messinia venovať dostatok starostlivosti svojim stromom a vyrábať kvalitný olivový olej, ktorý im vydrží celý rok,

— starostlivý proces zberu olív v príslušnej fáze zrelosti a vynikajúce podmienky na ich spracovanie. Existencia homogénnej zemepisnej oblasti s jedinečným mikropodnebím medzi Taygetos a Iónskym morom, vďaka ktorej má všetok olivový olej „Kalamata“ z regiónu Messinia jednotné vlastnosti.

JEDNOTNÝ DOKUMENT

NARIADENIE RADY (ES) č. 510/2006

„ΚΑΛΑΜΑΤΑ“ (KALAMATA)

ES č.: EL-PDO-0117-0037-21.12.2009

CHZO ( ) CHOP ( X )

1. Názov:

„Καλαμάτα“ (Kalamata)

2. Členský štát alebo tretia krajina:

Grécko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.5. Oleje a tuky (maslo, margarín, oleje atď.)

3.2. Opis výrobku, na ktorý sa vzťahuje názov uvedený v bode 1:

Extra panenský olivový olej, získavaný z olív odrôd „Koronéïki“ a „Mastoïdis“. Olivový olej s CHOP „Kalamata“ sa vyrába predovšetkým z olív odrody „Koronéïki“ a maximálne z 5 % olív odrody „Mastoïdis“. Má tieto vlastnosti:

Celkový obsah kyselín vyjadrený v gramoch kyseliny olejovej neprekračuje 0,50 g na 100 g oleja.

Konštanty pre ukazovatele prítomnosti rôznych druhov oxidovaných látok v olivovom oleji musia byť pri balení olivového oleja takéto:

Κ232: najviac 2,20

Κ270: najviac 0,20

Peroxidové číslo: ≤ 14 MeqO2/kg

Steroly celkom: > 1 100 mg/kg

Obsah mastných kyselín (%):

Kyselina olejová: 70 – 80

Kyselina linolová: 4,0 – 11,0

Kyselina stearová: 2,0 – 4,0

Kyselina palmitolejová: 0,6 – 1,2

Kyselina palmitová: 10,0 – 15,0

Organoleptické vlastnosti:

Opis Medián Ovocnosť 3 – 5 Horkosť 2 – 3 Pikantnosť 2 – 4 Defektor 0

Olivový olej s CHOP „Kalamata“ má stredne ovocnú chuť, mierne horkú a mierne až stredne pikantnú arómu zeleného ovocia.

Farba: zelená až zelenožltá.

3.3. Suroviny (len pri spracovaných výrobkoch):

—

3.4. Krmivo (len pri výrobkoch živočíšneho pôvodu):

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Pestovanie, produkcia a lisovanie s cieľom vyrábať extra panenský olivový olej s CHOP „Kalamata“ sa musia uskutočňovať výlučne vo vymedzenej zemepisnej oblasti produkcie uvedenej v bode 4. Výroba olivového oleja a jeho prvé skladovanie sa uskutočňujú v skladoch nachádzajúcich sa vo vymedzenej zemepisnej oblasti, ktoré spĺňajú všetky vnútroštátne predpisy a predpisy Únie pre výrobu potravín, a ktoré majú nerezové strojné vybavenie a nerezové tanky na skladovanie olivového oleja.

Zber, preprava a skladovanie olív

Olivy sa na väčšine miest zbierajú ráňaním, ručne alebo hrebeňom, ako aj mechanickými prostriedkami (stroje na ráňanie) v čase, keď sa plody menia zo zelených na žltozelené a až kým nie sú približne na 50 % černasté, od konca októbra a po dobu asi štyroch až šiestich týždňov v závislosti od klimatických podmienok a vždy s využitím sietí natiahnutých pod olivovníkmi. Zrelé olivy spadnuté na zem sa v žiadnom prípade nezbierajú na spracovanie v mlynoch.

Olivy sa prepravujú do mlynov v pevných perforovaných plastových nádobách alebo vo vreciach vyrábaných výlučne z prírodných materiálov, s kapacitou 30 až 50 kg. Doprava do mlynov a lisovanie sa vykonávajú do 24 hodín a za čo najlepších možných podmienok skladovania plodov (skladovanie chránené pred svetlom, na paletách umožňujúcich cirkulovanie vzduchu a zabraňujúcich priamemu kontaktu so zemou), aby sa predišlo ich znehodnoteniu. Olivy sa musia uchovávať na chladnom mieste až do lisovania. Čas potrebný na výrobu extra panenského oleja s CHOP „Kalamata“ nesmie prekročiť 24 hodín od zberu olív až po produkciu samotného oleja. Zakazuje sa skladovať olivy v olivových hájoch, kde sú vystavené rôznym prírodným a mikrobiologickým rizikám.

Spracovanie olív

Olivy sa spracúvajú v klasických mlynoch alebo odstredivkách, ktoré pri miesení a ostatných fázach spracovania zaručujú teploty olivovej hmoty do 27 °C. V mlyne sa plody oddeľujú od listov a vetvičiek, umývajú sa a privádzajú do drviča. Nasleduje miesenie olivovej hmoty počas 20 až 30 minút a extrakcia oleja lisovaním alebo odstreďovaním a pridáva sa malé množstvo vody, ak olivy neobsahujú dostatočné množstvo rastlinných tekutín.

Mlyny sa musia nachádzať v regióne Messinia.

3.6. Osobitné pravidlá pri krájaní, strúhaní, balení atď.:

Olivový olej s CHOP „Kalamata“ sa povinne skladuje v nerezových tankoch umiestnených vo vhodných skladovacích priestoroch pri maximálnej teplote 24 °C. Prvé skladovanie môže prebiehať v samotných mlynoch, kde sa olej vyrába.

Preprava olivového oleja medzi mlynmi a skladovacími priestormi baliarní sa vykonáva výlučne v dôkladne vyčistených špeciálnych nerezových tankoch.

Olivový olej sa môže baliť vo vymedzenej zemepisnej oblasti a aj mimo nej za predpokladu, že existuje spoľahlivý systém sledovania a olivový olej sa riadne označuje.

V prípade veľkoobchodného predaja je dovolené prepravovať olivový olej v nerezových tankoch, ktoré sa ihneď po naplnení zapečatia, riadne sa označia a spĺňajú požiadavky pre spoľahlivý systém sledovania. Pokiaľ ide o obaly pre maloobchodný predaj, povoľuje sa používať obaly s maximálnou kapacitou päť litrov, ktoré vyhovujú normám stanoveným v gréckych právnych predpisoch a právnych predpisoch EÚ.

3.7. Osobitné pravidlá pri označovaní:

Etiketa výrobku obsahuje kód zložený z písmen a z číslic udávajúcich poradové číslo etikety a posledné dve číslice roku výroby, ktoré sa uvádzajú takto:

KA/poradové číslo etikety/posledné dve číslice roku výroby.

4. Stručné vymedzenie zemepisnej oblasti:

Olivový olej „Kalamata“ sa vyrába v administratívne vymedzenom regionálnom útvare kraja Messinia v regióne Peloponéz, ktorý na severe ohraničuje rieka Néda a pohorie Arkádia, na východe vrch Taygetos, na juhu záliv Messinia a na západe Iónske more.

Olivovníky sa pestujú na ploche zhruba stotisíc hektárov.

5. Spojenie so zemepisnou oblasťou:

5.1. Špecifickosť zemepisnej oblasti:

Vymedzená zemepisná oblasť sa nachádza na juhozápadnom okraji Peloponézu a má rozlohu 2 991 km2. Vo východnej časti Messinie dominuje pohorie Taygetos tvoriace prirodzenú hranicu s krajskou jednotkou Lakónia. Taygetos sa tiahne do vzdialenosti 115 km a siaha do výšky 2 400 m, čím vytvára mikropodnebie regiónu. Najrozsiahlejšou a najúrodnejšou je nížina Messinie, za ktorou nasledujú menšie nížiny Kiparissia, Gargaliana, Pylos, Methoni, Koroni, Longa a Petalidi.

Podnebie a pôda vymedzenej zemepisnej oblasti majú priaznivé vlastnosti pre pestovanie olivovníkov, takže zásahy počas pestovania sa obmedzujú na úplne nevyhnutné zásahy pre normálny vývoj olivovníkov. Mikropodnebie regiónu sa vyznačuje miernym stredomorským (xerotermným – miernym) až subtropickým podnebím. Zimy sú mierne a letá dlhé a teplé. Studené obdobie trvá od novembra do apríla a teplé od mája do októbra. Priemerné ročné zrážky dosahujú úroveň približne 750 – 800 mm/rok a najviac zrážok spadne v zime (približne 330 mm dažďa). Za zimou nasleduje jeseň s približne 250 mm, jar so 146 mm a nakoniec leto s približne 23 mm dažďa. Najsuchším mesiacom je júl (5,2 mm) a najdaždivejší november (138,2 mm).

Priemerná ročná relatívna vlhkosť dosahuje 67,7 %, z toho najsuchším mesiacom je júl (58 %) a najvlhkejším november (74 %).

Pokiaľ ide o priemernú mesačnú teplotu počas roka, minimálne teploty 10 °C majú mesiace december a január a maximálne 28 °C júl a august. Regiónu sa dostáva viac ako 3 000 hodín slnečného svitu ročne.

Mikropodnebie je so zreteľom na uvedené údaje ideálne na pestovanie olív. Absencia náhlych zmien teploty a objem, ako aj primerané rozdelenie zrážok zodpovedajú optimálnym podmienkam, ktoré vyžaduje ročný cyklus olivovníka.

Pôda je piesčito hlinitá s neutrálnym až zásaditým pH. Pôdy vo vymedzenej zemepisnej oblasti sú situované v prevažujúcom pahorkatom reliéfe. Sú relatívne priepustné, zaisťujú dobrú filtráciu a umožňujú vode a pôdnym roztokom cirkulovať, takže vodu nezadržiavajú a nevytvárajú trhliny. Obsah fosforu, bóru, mangánu a horčíka v pôde je dostačujúci. V prípade dusíka a draslíka možno konštatovať mierny nedostatok a preto je potrebné pridávanie anorganických hnojív. Z mechanického hľadiska sa pôdy dajú zaradiť medzi ľahké až stredne ťažké. Olivovníky sa nachádzajú najmä vo svahovitom pahorkatom teréne, ktorý zaisťuje dobré prevzdušnenie stromov a produkciu kvalitných plodov.

5.2. Špecifickosť výrobku:

Olivový olej „Kalamata“ sa získava z vynikajúcich odrôd „Koronéïki“ a „Mastoïdis“ a celá produkcia sa zatrieďuje do kategórie extra panenského olivového oleja, pretože má relatívne nízku kyslosť vzhľadom na povolené maximum a aj ďalšie parametre, ako množstvo peroxidov a koeficient extinkcie Κ232, dosahujú nižšie hodnoty, ako stanovuje nariadenie Európskej únie. Veľmi špecifický je profil mastných kyselín, ktorý je pre olivový olej s chráneným označením pôvodu „Kalamata“ typický. Konkrétne obsah kyseliny olejovej je veľmi vysoký, zatiaľ čo obsahy kyseliny linolovej, sterovej, palmitovej a palmitolejovej sú veľmi presné a majú veľmi špecifický pomer, čím sa tento olej líši od ostatných olivových olejov. Tento špecifický profil mastných kyselín v kombinácii so stredne ovocnou chuťou a mierne horkou pikantnou arómou zeleného ovocia dodáva olivovému oleju s CHOP „Kalamata“ jeho špecifický a jedinečný charakter.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

Historická súvislosť

História pestovania olív vo vymedzenej zemepisnej oblasti siaha do dávnych dôb. Dôkazom sú archeologické objavy a zachované písomné svedectvá, ktoré potvrdzujú, že olivový olej bol súčasťou výživy, základom vôní a súčasťou umenia. Výkopy v Nestorovom paláci v regióne Chora odkryli 1 200 hlinených tabuliek s lineárnym písmom B, ktoré poskytujú cenné informácie o úlohe olivovníka a jeho vplyve na obyvateľov v XIV – XIII storočí pred našim letopočtom.

V okolí mesta Karpofora boli objavené olivové jadrá z roku 1900 pred našim letopočtom. Metóda peľového diagramu založená na rádiochronológii pomohla vyhodnotiť pestovanie olív v okolí mesta Pylos. Zistilo sa, že olivy sa pestovali už od roku 1100 pred našim letopočtom a išlo najmä o olivovník európsky.

Odroda „Koronéïki“ sa zrodila v kraji Messinia, o čom svedčí jej názov, ktorý prezrádza, že pochádza z Koroni, malého pobrežného mestečka na juhovýchode vymedzenej zemepisnej oblasti.

Obchodovanie s olivovým olejom prebiehalo v prístavoch Methoni a Navarin (súčasné mesto Pylos). Grécki obchodníci svoj náklad dopĺňali olivovým olejom z okolia mesta Kiparissia.

Olivovníky pestované na verejných pôdach pochádzali z tureckého vlastníctva odovzdaného benátskym dobyvateľom a prenajatého pestovateľom. Na uspokojenie dopytu sa olivový olej vozil aj z regiónov mimo mesta Koróni, ale aj z Magne a vo všeobecnosti z celého regiónu Messinia.

Prírodná súvislosť

Medzi faktory, ktoré určujú osobitné vlastnosti suroviny prenášajúce sa na olivový olej „Kalamata“ patria:

— kombinácia prvkov výnimočného podnebia v regióne: dlhé trvanie slnečného svitu, vynikajúca úroveň zrážok (približne 750 – 800 mm), mierne zimy a dlhé, teplé a suché letá,

— vetry strednej intenzity a pahorkatý terén regiónu v kombinácii s kalichovým rezom (3 – 4 kmene na jeden strom a odstránenie časti koruny zvnútra), na ktorý pestovatelia upravujú stromy, podporujú správne osvetlenie a prevzdušnenie olivovníkov, zaisťujú správne dozrievanie olív a určujú osobitné vlastnosti vyrábaného olivového oleja. Vďaka týmto prvkom je získavaný olej bohatý na pigmenty, má výraznú farbu a príjemnú chuť. Pahorkatý terén regiónu Messinia nie vždy umožňuje mechanický zber plodov a mechanizáciu pestovania a v takom prípade sa na olivovníkoch uplatňujú tradičné pestovateľské postupy (rez, kyprenie, zber),

— ľahké vápencové pôdy s neutrálnym až zásaditým pH. Vápencová pôda svojim vplyvom na olivovník bráni ďalšiemu vstrebávaniu železa rastlinami a oveľa lepšie zadržiava vodu, vďaka čomu si olivovníky pestované na takomto type pôd udržia v čase sucha viac vlhkosti. Za organoleptickými vlastnosťami olivového oleja s CHOP „Kalamata“ stoja do značnej miery aromatické látky, ktoré sa vytvárajú vďaka špecifickým vlastnostiam pôdy (ľahké vápencové pôdy) a zníženému vstrebávaniu vody stromami, čo je dané slabými zrážkami v čase dozrievania olív a obmedzeným zavlažovaním olivovníkov určených na produkciu olivového oleja vo vymedzenej zemepisnej oblasti,

— dostatočná koncentrácia fosforu, horčíka, mangánu, bóru atď. Najmä prítomnosť mangánu (katalyzátor mnohých enzymatických a biochemických procesov, ktorý zohráva kľúčovú úlohu aj pri tvorbe chlorofylu) a horčíka (prvok zohrávajúci kľúčovú úlohu pri vytváraní molekúl chlorofylu) má primárny vplyv, keďže olivový olej má typickú žltozelenú farbu a je bohatý na aromatické látky,

— skúsenosti pestovateľov pri výbere vhodného obdobia zberu olív. Výsledkom použitia nezrelých olív je olej intenzívnej zelenej farby so sklonom k horkej chuti, ktorý je chudobný na aromatické látky. A naopak, výsledkom zberu olív po dosiahnutí prirodzenej zrelosti je znížený obsah aromatických zložiek, zvýšená kyslosť a zmena farby,

— výborné podmienky na spracovanie plodov umožňujú produkciu extra panenského olivového oleja so stredne ovocnou, mierne horkou a mierne až stredne pikantnou arómou a s vysokým podielom celkového obsahu sterolov. Miesenie olivovej hmoty sa vykonáva v krátkom časovom úseku pri teplotách do 27 °C a s využitím malého množstva vody, aby sa zabránilo absorpcii okolitého vzduchu, oxidácii a strate aromatických zložiek, takže výsledkom je olivový olej vysokej kvality, ktorý je odolný voči oxidácii,

— vďaka malým parcelám môžu pestovatelia olív z regiónu Messinia venovať dostatok starostlivosti svojim stromom a vyrábať kvalitný olivový olej.

Odkaz na uverejnenie špecifikácie:

http://www.minagric.gr/greek/data/prod_elaioladou_kalamata_291211.pdf

(1) Ú. v. EÚ L 93, 31.3.2006, s. 12.